Ramaphosa sê SA ‘moeg vir staatsamptenare wat nie werk doen’Pres. Cyril Ramaphosa het die hooggeregshof in Mbombela Vrydag amptelik geopen. (Foto: Elmond Jiyane, GCIS) Pres. Cyril Ramaphosa sê eise teen die staat, veral wat betref mediese nalatigheid in staatshospitale en eise teen polisie, hou aan styg wat enorme druk op provinsiale en nasionale begrotings plaas. “Dit moenie wees nie, dit moet nooit wees dat die tyd en hulpbronne van ons howe gebruik word om regsgedinge te skik omdat plaaslike, provinsiale en nasionale departemente nie hul verpligtinge en verantwoordelikhede teenoor burgers nakom nie,” het Ramaphosa by die opening van die hooggeregshof in Mbombela gesê. Die president het gesê die optrede van vyandige regsfirmas wat mense in dié sake uitbuit en die grootste deel van uitbetalings hou, vererger ŉ reeds slegte situasie. “Ons is keelvol vir munisipale bestuurders, provinsiale en nasionale regerings wat diensleweringsbegrotings terughou of bedrieglik uitbetaal en nie die beginsels van Batho Pele (“Mense eerste”) handhaaf wanneer hulle mense bedien nie. “Ons is moeg vir parmantige houdings en staatsamptenare wat arrogant is wanneer mense eis dat hul regte gerespekteer word, dan die vermetelheid het om te sê: ‘As jy nie daarvan hou nie, sleep ons hof toe’,” het Ramaphosa gesê. Dit is tyd dat munisipaliteite en staatsdepartemente begin doen waarvoor hulle betaal word. “Hulle moet regeringsbesluite in werking stel, hul begrotings behoorlik bestuur en die dienste lewer waarop mense geregtig is. “Hulle moet gesondheidsorg, onderwys, water, behuising, sanitasie en elektrisiteit verskaf sonder dat die howe hulle moet dwing om dit te doen. Dit moet gehaltedienste wees en mense se waardigheid respekteer. “En as ŉ hofbevel teen hulle uitgereik word, moet daar voldoening wees. Versuim om dit te doen lei tot ŉ verlies aan vertroue in die regstelsel wat weer die gereg ondermyn,” het Ramaphosa gesê. Hy het gesê daar gaan groter verantwoordbaarheid wees en die dag moet kom wanneer geen burger wat nie water of ŉ toilet in hul kinders se skool het nie, só gefrustreerd raak dat hulle voel hul enigste toevlug is die howe. Ramaphosa het gesê mense verwag dat geregtigheid sal geskied as hulle die howe nader wanneer hul regte geskend word.